**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2024. május 30-i ülésére**

**Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet I. számú módosításának megalkotására**

**I.**

I. A **költségvetési rendelet I. számú módosítása** Szombathely Megyei Jogú Város Önkormányzata 2023. évi maradvány elszámolásának jóváhagyásáról készült előterjesztésben és határozati javaslatban foglaltaknak megfelelően tartalmazza a költségvetési előirányzatok módosítását. Továbbá tartalmazza a 2024. év I-IV. havi időszakában bekövetkezett változásokat, úgymint a központi támogatásokból, a támogatásértékű működési bevételekből származó többletbevételek, a működéshez és felhalmozáshoz kapcsolódó többletbevételek, polgármesteri rendelkezések alapján történt előirányzat átcsoportosítások, az eddigi közgyűlési - bizottsági döntések végrehajtása, az intézmények által benyújtott saját hatáskörű előirányzat módosítási kérelmek valamint a források biztosítását igénylő tételek módosítását.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelet módosításának tervezete esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendeletmódosítás megalkotásának szükségességét, a jogalkotás elmaradásának várható következményeit pedig az államháztartásról szóló 2011. évi CXCV. törvény (a továbbiakban: Áht.) és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendeletmódosítás megalkotása a szabályozási cél eléréséhez feltétlenül szükséges.

**II. A Nyugat-dunántúli Regionális Hulladékgazdálkodási Önkormányzati Társulással kötendő megállapodások**

***II/1. Részletfizetési Megállapodás***

Szombathely Megyei Jogú Város Önkormányzata 359/2008.(IX.25.) Kgy.sz.határozata alapján tagja a Nyugat-dunántúli Regionális Hulladékgazdálkodási Önkormányzati Társulásnak. A módosított Társulási Megállapodás alapján jelenleg a tagoknak 100Ft/fő/év működési hozzájárulás (Szombathely esetében 7.953.400, -Ft/év) fizetési kötelezettsége áll fenn. Az alapításkor meghatározott 500Ft/fő/év beruházási hozzájárulás fizetés 2020-tól megszűnt.

2016-ban megvalósult a Társulás által a KEOP 1.1.1./2F/09-11-2012-0001 számú projekt keretében vállalt szelektív hulladékgyűjtési rendszer, melyet 2017. tavaszától és jelenleg is az STKH Np. Kft üzemeltet.

A tag önkormányzatok egy részénél felmerült pénzügyi nehézségek miatt elmaradt a kötelező hozzájárulások megfizetése. A helyzet kezelésére a Társulás 20/2020.(VII.02.) TT határozatában úgy döntött, hogy amennyiben a tag önkormányzat megfizeti a 2009. évtől fennálló működési és beruházási hozzájárulásból keletkezett hátralékát vagy részletfizetési megállapodást köt a Társulással a tartozás rendezésére, úgy a futamidő leteltével a 2017., 2018., 2019. évek beruházási hozzájárulás tartozás összege elengedésre kerül.

Szombathely Megyei Jogú Város Önkormányzata 2016.év óta 63.627.200, - Ft működési és 159.068.000, -Ft beruházási hozzájárulás tartozást halmozott fel. Az Önkormányzat részére jelenleg is fennáll annak a lehetősége, hogy a Társulás 20/2020.(VII.02.) TT határozata alapján 5 évre részletfizetési megállapodást kössön a Társulással, melynek teljesítése esetén a futamidő leteltével a 2017., 2018., 2019. évekre fizetendő beruházási önrész tartozás elengedésre kerül 119.301.000, -Ft összegben.

Az 1. számú mellékletben csatolt részletfizetési megállapodás tervezet megkötése esetén a 2023. december 31-én fennálló tartozásból - a futamidő elteltével történő elengedéssel - a fizetendő 103.394.000, - Ft-ot öt év alatt 5 egyenlő részletekben kell megfizetni oly módon, hogy 2024. évben esedékes 20.678.840, -Ft első részletet 2024. június hó 30-ig, míg a továbbiakban minden év március hó 31. napjáig 20.678.840, -Ft-ot kell megfizetni.

***II/2. Pénzügyi Támogatási szerződés***

A Társulás Társulási Tanácsa 9/2024.(II.21) TT határozattal módosított 24/2023 (XI.21.) TT határozatában tag önkormányzatai részére pénzügyi támogatási rendszert dolgozott ki az Mötv. 13. § (1) bekezdés 2. és 5. pontjaiban szabályozott kötelezően ellátandó önkormányzati feladatokhoz (közpark és közterületek fenntartása, települési környezet tisztaságának fenntartása) kapcsolódó költségviselés hozzájárulására. Ennek alapján annak a tagnak, aki 2024. évben hátralékkal nem rendelkezik vagy, ha van hátraléka, de az I. pontban ismertetett részletfizetési megállapodást megkötötte és a 2024. évi működési hozzájárulást megfizette, úgy a Társulási Megállapodásban rögzített lakos létszámnak megfelelően 2024. évben 300Ft/lakos mértékű hozzájárulás igénylésére válik jogosulttá a Társuláshoz benyújtott, a felhasználásra vonatkozó nyilatkozata alapján. Amennyiben az Önkormányzat megköti a részletfizetési megállapodást, és megfizeti a 2024. évi 7.953.400,- Ft működési hozzájárulást, úgy 2024. évben a 2.számú mellékletként csatolt Támogatási szerződésben megjelölt 23.860.200,- Ft pénzügyi támogatás folyósítására válik jogosulttá. A támogatási célként javaslom az Mötv. 13. § (1) bekezdés 2. és 5. pontok szerinti feladatellátási kötelezettségek körében a közpark és egyéb területek fenntartását és környezet tisztaságának biztosítását, ezen belül a kamerarendszer bővítését megjelölni.

Kérem a Tisztelt Közgyűlést, hogy a rendelet tervezetét megtárgyalni, a rendeletet megalkotni, és a határozati javaslatot elfogadni szíveskedjék.

**Szombathely, 2024. május „ ”**

**/: Dr. Nemény András :/**

**HATÁROZATI JAVASLAT**

**……../2024. (V.30.) Kgy. számú határozat**

Szombathely Megyei Jogú Város Közgyűlése megtárgyalta a Nyugat-dunántúli Regionális Hulladékgazdálkodási Önkormányzati Társulással kötendő megállapodásokról szóló előterjesztést és az alábbi döntést hozta:

A Közgyűlés támogatja az előterjesztésben foglalt pénzügyi konstrukció végrehajtását. A 2024. évi tagdíj és a részletfizetés 2024. évi összegének befizetéséhez szükséges forrást 2024. évi költségvetésében, a további részletfizetések forrását az érintett évek költségvetésében biztosítja.

A Közgyűlés felhatalmazza a polgármestert, hogy a Nyugat-dunántúli Regionális Hulladékgazdálkodási Önkormányzati Társulással az 1. számú mellékletben csatolt Részletfizetési Megállapodást, valamint – az abban foglalt feltételek teljesülését követően - a 2. számú mellékletben csatolt Pénzügyi támogatási szerződést aláírja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal